
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 23 ianuarie 2012
PL-x 719/2011


AVIZ

asupra

proiectului de Lege pentru completarea alin.(1) al art.134 din Legea nr.53/2003 – Codul muncii 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea alin.(1) al art.134 din Legea nr.53/2003 – Codul muncii, trimis cu adresa nr. PL-x 719 din 5 decembrie 2011, înregistrat cu nr.31/1201 din 7 decembrie 2011.
Proiectul de lege a fost adoptat de Senat, în şedinţa din 28 noiembrie 2011, în condiţiile articolului 115 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare modificarea art.134 alin.(1) din Legea nr.53/2003 – Codul Muncii, cu modificările şi completările ulterioare, devenit prin renumerotare, în urma republicării, art.139 alin.(1), în sensul completării zilelor de sărbătoare legală în care nu se lucrează cu ziua Sfântului Andrei (30 noiembrie), aceasta fiind o sărbătoare cu semnificaţie deosebită pentru lumea creştină, cu atât mai mult cu cât Sfântul Andrei este considerat de Biserica Ortodoxă Română patronul spiritual al românilor de pretutindeni.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 23 ianuarie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.2372 din 13 octombrie 2011, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, transmis cu adresa nr.2728 din 23 iunie 2011 şi avizul negativ al Consiliului Legislativ, aviz cu nr.777 din 11 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât iniţiatorii proiectului de lege nu precizează sursele financiare necesare aplicării măsurii propuse, încălcându-se astfel dispoziţia art.138 alin.(5) din Constituţia României, republicată, conform căreia “Nici o cheltuială bugetară nu poate fi aprobată fără stabilirea sursei de finanţare”.
În raport de obiectul şi conţinutul reglementării, iniţiativa legislativă face parte din categoria legilor ordinare.
                                             PREŞEDINTE,                          
                 SECRETAR,

                                              Daniel Buda                                               Gabriel Andronache
Consilier parlamentar,

Rodica Penescu

